Brittilehti kertoo ’toisinajattelijan’ kohtelusta ruotsalaiskoulussa.

Daily Mail on uutisoinut ruotsalaisen Det Goda Samhälletin kolumnin koulutyttö ”Sannasta”.

15-vuotias Sanna kieltäytyi osallistumasta maaliskuiseen ”ilmastolakkoon”. Sannan väitetään sen vuoksi leimatun ilmastonmuutoksen kieltäjäksi ja tulleen kiusatuksi koulussa, myös opettajan toimesta. Sannan äiti sanoo tilannetta noitavainoksi ja massahysteriaksi.

Koulun johto oli kehottanut oppilaita osallistumaan ilmastolakkoon. Sanna kieltäytyi, jolloin suuttunut opettaja luennoi hänelle luokan edessä, että Sannan tulisi ajatella päätöksiään tarkasti.

– Sanna sanoi sen tuntuneen siltä, kuin opettaja pilkkaisi häntä muiden oppilaiden edessä, äiti toteaa.

Muut oppilaat syyttivät Sannaa ilmastonmuutoksen kieltäjäksi ja ovat pilkanneet häntä.

Sannan mielestä ”lakko” ei ole oikea tapa ongelman selvittämiseen. Äiti syyttää opettajaa yllytyksestä kiusaamiseen ja sanoo pelästyneensä, miten nopeasti vihamielinen ilmapiiri syntyi.

Rehtori ja äiti puhuivat keskenään. Rehtorin mukaan tytär oli käynyt koko muuta luokkaa vastaan ja kieltäytynyt osallistumasta ”näin positiiviseen”. Äidillä oli rehtorin mukaan väärä asenne.

– Rehtori kysyi, enkö halua tyttäreni osallistuvan tärkeisiin yhteiskunnan kysymyksiin.

– Jos ei hengaa Greta Thunbergin kanssa eikä pinnaa koulusta ilmaston vuoksi sinut ripustetaan esiin ja kiusataan. Tämähän on aivan sairasta.

Juuri nyt Sanna ei äidin mukaan suostu menemään kouluun ja on onneton ja peloissaan siitä, mitä voi tapahtua.